Často opakované otázky na Stredisku na uznávanie dokladov o vzdelaní (SUDV)

Všeobecné:
1.	Koľko trvá vybavenie žiadosti? 
2.	Musia byť diplom aj výpis skúšok preložené, aj keď sme v EÚ?
3.	Doklady do slovenského jazyka musia byť preložené súdnym prekladateľom alebo si to môžem preložiť  sám?
4.	Musím dať preložiť aj doklady v českom jazyku?
5.	Kde nájdem súdneho prekladateľa?
6.	Musí byť žiadosť písomná, alebo ju môžem poslať e-mailom?
7.	Je potrebné žiadosť odovzdať osobne?
8.	Urýchlim osobným odovzdaním mojej žiadosti jej vybavenie?
9.	Je vôbec urýchlenie žiadosti možné?
10.	Môžem si kolky zakúpiť na ministerstve?
11.	Kde nájdem budovu ministerstva, a ako sa tam dostanem? 
12.	Ak si chcem dať zapísať akademický titul do OP čo mám urobiť? 
13.	Môžem si overiť doklady u notára v zahraničí, alebo doklady musia byť overené v SR?
Posúdenie štúdia v zahraničí:
14.	Poisťovne, zamestnávateľ v SR odo mňa žiadajú ekvivalenciu školy v zahraničí. O aký doklad ide a ako mám postupovať?
15.	Musím takto postupovať aj v prípade českých škôl?
16.	Musím preložiť aj doklady v českom jazyku?
17.	Aké prílohy mám priložiť k žiadosti? 
18.	Aké správne poplatky mám zaplatiť?
19.	Musím žiadať o posúdenie štúdia každý rok?

Akademické uznávanie
20.	Chystám sa absolvovať časť štúdia na ZŠ, SŠ v zahraničí. Čo mám vybaviť pred odchodom?
21.	Absolvoval/a som časť štúdia v zahraničí, ako  mám postupovať po návrate?
22.	Uzná sa mi rok štúdia v zahraničí na SŠ, VŠ?
23.	Musím robiť rozdielové skúšky za každý absolvovaný ročník v zahraničí?
24.	Uzná sa mi maturita získaná v zahraničí v SR?
25.	Aké rozdielové skúšky mám vykonať po návrate zo štúdia v zahraničí?
Regulované povolania:
26.	Skončil/a som strednú/vysokú školu v zahraničí, a mám v pláne vykonávať regulované povolanie  v SR, ako mám postupovať?
27.	Musím požiadať o uznanie svojho vzdelania aj keď som skončil/a strednú/vysokú školu v ČR a máme uzavretú bilaterálnu dohodu?
28.	Aký názov regulovaného povolania mám uviesť?
29.	Musím vykonávať povolanie, ktoré uvediem v žiadosti?
30.	Aké správne poplatky musím zaplatiť?
31.	Mám záujem pracovať na Slovensku ako učiteľ cudzích jazykov. Ako mám postupovať?
32.	Čo ak povolanie, ktoré chcem vykonávať nie je zaradené do zoznamu regulovaných povolaní na stránke MŠVVŠ SR, ale zamestnávateľ odo mňa vyžaduje zdokladovanie istého stupňa vzdelania (napr. pri výkone štátnej služby, niektoré živnosti a pod.)
Apostille / Superlegalizácia:
33.	Čo treba predložiť k vydaniu pečiatky Apostille?
34.	Keď sa opečiatkuje originál dokladu o vzdelaní, znehodnotí sa mi doklad kvôli tomu?
35.	Aké doklady si môžem nechať „apostilovať“ na Ministerstve školstva, vedy výskumu a športu SR?

Často opakované otázky na Stredisku na uznávanie dokladov o vzdelaní (SUDV)

Všeobecné:
1. Koľko trvá vybavenie žiadosti? 
Lehota na vybavenie žiadosti závisí od typu žiadosti a od náročnosti podania. 
Podľa zákona č. 71/1967 Zb. o správnom konaní je správny orgán povinný  rozhodnúť vo veci do 30 dní od začatia konania; vo zvlášť zložitých prípadoch rozhodne najneskôr do 60 dní. 
Žiadosť o uznanie dokladu o vzdelaní na výkon regulovaného povolania sa vybavuje v lehote
-	dvoch mesiacov od prijatia kompletnej žiadosti podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov.
Žiadosť o uznanie odbornej kvalifikácie na výkon regulovaného povolania sa vybavuje v lehote
jedného mesiaca od prijatia kompletnej žiadosti podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov. V prípade, že sa v jednom konaní uznáva doklad o vzdelaní aj odborná kvalifikácia (pri pedagogických, zdravotníckych povolaniach a povolaniach športových odborníkov), je vybavovacia lehota tri mesiace.
Žiadosť o apostille a superlegalizáciu dokladu o vzdelaní 
-	vybavuje sa na počkanie, pokiaľ bola podaná úplná žiadosť a Stredisko na uznávanie dokladov o vzdelaní disponuje podpisovým vzorom a odtlačkom úradnej pečiatky uvedenými na doklade o vzdelaní.

2. Musia byť diplom aj výpis skúšok preložené, aj keď sme v EÚ?
Áno, podľa zákona č. 357/2009 Z. z. o štátnom jazyku SR je štátnym jazykom na území Slovenskej republiky slovenský jazyk a v úradnom styku sa používa štátny jazyk (ak osobitný právny predpis neupravuje inak). Český jazyk je možné používať v úradnom styku bez prekladu do slovenského jazyka.V záujme znížiť finančné náklady žiadateľov však SUDV akceptuje aj vlastný preklad dokladov v týchto jazykoch: anglický, nemecký, francúzsky, ruský a maďarský. V prípade pochybností súvisiacich s prekladom, SUDV má právo dožiadať si súdny preklad. Vlastný preklad žiadateľa nemusí byť notárom alebo inak overený. 

3. Doklady do slovenského jazyka musia byť preložené súdnym prekladateľom alebo si to môžem preložiť  sám?
Predkladané doklady, ktoré sú podkladom pre rozhodnutie, z uvedeného dôvodu musia byť preložené súdnym prekladateľom. Výnimku tvoria jazyky uvedené v bode 2. – žiadateľ si môže doklady z týchto jazykov preložiť aj sám, avšak v prípade pochybností súvisiacich s prekladom, SUDV má právo dožiadať si súdny preklad.
 4. Musím dať preložiť aj doklady v českom jazyku?
Nie, podľa zákona č. 357/2009 Z. z. o štátnom jazyku SR je možné používať v úradnom styku jazyk, ktorý spĺňa požiadavku základnej zrozumiteľnosti z hľadiska štátneho jazyka.

5. Kde nájdem súdneho prekladateľa?
http://jaspi.justice.gov.sk  

6. Musí byť žiadosť písomná, alebo ju môžem poslať e-mailom?
Žiadosť je potrebné poslať poštou alebo odovzdať v podateľni MŠVVaŠ SR. SUDV e-mailom žiadosti neprijíma a všetky žiadosti sa vybavujú písomne.

7. Je potrebné žiadosť odovzdať osobne?
Nie, Vašu žiadosť môžete poslať aj poštou na adresu:
Ministerstvo školstva, vedy, výskumu a športu SR
Stredisko na uznávanie dokladov o vzdelaní
Stromová 1
813 30 Bratislava 

8. Urýchlim osobným odovzdaním mojej žiadosti jej vybavenie?
Nie. 

9. Je vôbec urýchlenie žiadosti možné?
Nie, SUDV nie je oprávnené vyberať správne poplatky za rýchlejšie vybavenie žiadosti.
10. Môžem si kolky zakúpiť na ministerstve?
Nie. 

11. Kde nájdem hlavnú budovu ministerstva – podateľňu a Stredisko na uznávanie dokladov o vzdelaní, a ako sa tam dostanem? 
Hlavná budova ministerstva a podateľňa sa nachádza na Stromovej ulici 1, a má výnimočne dobré dopravné spojenie s mestom.
Mestskou hromadnou dopravou: 
•	z hlavnej stanice: autobus 32
•	zo zastávky SAV : trolejbus 204, 212, 209  
•	z  autobusovej stanice: trolejbus 212
•	z centra mesta (Hodžovo nám.): 212
Parkovacie možnosti sa v blízkosti budovy nenachádzajú. V podateľni hlavnej budovy je možné odovzdať všetky žiadosti osobne.

Stredisko na uznávanie dokladov o vzdelaní sa nachádza na Stromovej ulici 9.  
Mestskou hromadnou dopravou: 
•	z hlavnej stanice: autobus 32
•	zo zastávky SAV : trolejbus 204, 212 
•	z  autobusovej stanice: trolejbus 212
•	z centra mesta (Hodžovo nám.): 212

SUDV na Stromovej ulici 9 prijíma výlučne žiadosti o Apostille / Superlegalizáciu. Všetky ostatné žiadosti sa prijímajú na podateľni v hlavnej budove ministerstva.

12. Ak si chcem dať zapísať akademický titul do OP čo mám urobiť? 
Uznávací proces za účelom používania titulu, zápisu titulu do občianskeho preukazu alebo z iného dôvodu súvisiaceho výlučne s používaním akademického titulu neexistuje. Akademický titul je hodnosť, ktorá sa získava úspešným absolvovaním vysokoškolského štúdia.
Používanie akademického titulu v úradnom styku (občiansky preukaz alebo iné verejné listiny) je možné až po uznaní samotného dokladu o vzdelaní, ktorým bol udelený aj akademický titul. Iné používanie akademického titulu (vizitky, oslovenie, bežný úradný styk) sa neupravuje.
Do občianskeho preukazu alebo pasu Vám Okresné riaditeľstvo Policajného zboru zapíše akademický titul len na základe rozhodnutia o uznaní Vášho dokladu o vzdelaní. 
Rozhodnutie vydáva:
1. vysoká škola v Slovenskej republike podľa zákona č. 422/2015 Z. z o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov.
Vysoká škola v Slovenskej republike, ktorá uskutočňuje študijný program v rovnakom alebo príbuznom študijnom odbore vydáva rozhodnutie na ďalšie účely (akademické účely t.j. na účely pokračovania v ďalšom štúdiu na vysokej škole v SR, alebo ak budete vykonávať neregulované povolanie v SR). So žiadosťou o vydanie rozhodnutia a príslušnými dokladmi sa musíte obrátiť na konkrétnu vysokú školu, ktorá Vás bude informovať o ďalšom postupe; alebo
2. Ministerstvo školstva, vedy, výskumu a športu SR podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov.  
Stredisko na uznávanie dokladov o vzdelaní MŠVVaŠ SR – SUDV vydáva rozhodnutia o uznaní dokladu o vzdelaní na výkon regulovaného povolania. Regulované povolania sú také, pri ktorých je právnym predpisom stanovená kvalifikácia  potrebná na výkon povolania (napr. remeselné a viazané živnosti, pedagogické povolania, zdravotnícke povolania, a pod.). 
Tlačivo žiadosti a podrobnejšie informácie o postupe pri podaní žiadosti nájdete na internetovej stránke ministerstva:
http://www.minedu.sk/profesijne-uznavanie-dokladov-o-vzdelani-a-odbornych-kvalifikacii/
V rozhodnutí o uznaní dokladu o vzdelaní sa uvádza akademický titul v takej podobe a v takom jazyku, ako je uvedený na Vašom zahraničnom doklade o vzdelaní a v takej podobe ho môžete oficiálne používať. Ak máte akademický titul udelený v zahraničí, nie je možné v Slovenskej republike používať slovenský akademický titul udeľovaný podľa zákona o vysokých školách. Ak na Vašom zahraničnom doklade o vzdelaní nie je uvedený žiadny titul, nebude uvedený ani v rozhodnutío uznaní dokladu o vzdelaní. Nebude ho preto možné zapísať do občianskeho preukazu.
Rozhodnutie k zápisu akademického titulu sa  nevyžaduje od absolventov uznaných vysokých škôl v Českej republike, a to na základe Zmluvy medzi Slovenskou republikou a Českou republikou o vzájomnom uznávaní rovnocennosti dokladov o vzdelaní vydávaných v Slovenskej republike a v Českej republike.
Zmluva nadobudla platnosť  28. marca 2015 a bola zverejnená Oznámením č. 60/2015 Z. z.

13. Môžem si overiť doklady u notára v zahraničí, alebo doklady musia byť overené v SR?
Kópie dokladov o vzdelaní, ktoré predkladáte na MŠVVŠ SR môžete mať overené aj v zahraničí.  Osvedčenú kópiu zahraničným notárom je potrebné vyššie overiť – Apostille / Superlegalizácia v štáte nadobudnutia dokladu a overenia.
 
Posúdenie štúdia v zahraničí:
14. Poisťovne, zamestnávateľ v SR odo mňa žiadajú „ekvivalenciu“ školy v zahraničí. O aký doklad ide a ako mám postupovať?
Ide o potvrdenie štatútu študenta pre orgány, u ktorých je potrebné sa preukázať štatútom študenta. Pojem ekvivalencia sa na tento úkon používa chybne, v skutočnosti ide o posúdenie zahraničného štúdia. Rozhodnutie sa vydáva  najmä pre účely zdravotných poisťovní,  Sociálnej poisťovne a zamestnávateľov, ako jeden z dokladov pre vyplácanie zdravotného, sociálneho poistenia, rodinných prídavkov, sirotského dôchodku alebo uplatnenia daňového bonusu. 
Na svojej webovej stránke zverejňuje MŠVVaŠ SR zoznam uznaných vysokých škôl v členských štátoch EÚ na účel posúdenia štúdia v zahraničí. Pokiaľ nájdete v zozname Vami navštevovanú vysokú školu, je Vaše štúdium a štatút študenta na tejto vysokej škole automaticky uznané, bez potreby podania žiadosti o posúdenie štúdia na MŠVVaŠ.
V prípade, že Vami navštevovanú vysokú školu nenájdete v zozname alebo navštevujete v zahraničí strednú školu, je potrebné obrátiť sa na MŠVVaŠ SR s písomnou žiadosťou o vydanie rozhodnutia o statuse školy a školského zariadenia.
Tlačivo žiadosti a podrobnejšie informácie o postupe pri podaní žiadosti nájdete na internetovej stránke ministerstva:
http://www.minedu.sk/posudenie-studia-v-zahranici-pre-zdravotne-poistovne-socialnu-poistovnu-zamestnavatelov-a-i/ 
15. Musím takto postupovať aj v prípade českých škôl?
Nie, MŠVVaŠ SR vydáva zoznam uznaných vysokých škôl v členských štátoch EÚ, vrátane ČR, preto nie je nutné sa obracať so žiadosťou o potvrdenie štatútu študenta. V prípade českých stredných škôl je však tento postup potrebný.

16. Musím preložiť aj doklady v českom jazyku?
Nie, podľa zákona č. 357/2009 Z. z. o štátnom jazyku SR je možné používať v úradnom styku jazyk, ktorý spĺňa požiadavku základnej zrozumiteľnosti z hľadiska štátneho jazyka.

17. Aké prílohy mám priložiť k žiadosti?
1. potvrdenie o návšteve zahraničnej školy (originál s úradným prekladom do slovenského jazyka alebo notárom resp. matrične overenú kópiu s úradným prekladom do slovenského jazyka)
 alebo
2. potvrdenie o prijatí na štúdium v zahraničí (originál s úradným prekladom do slovenského jazyka alebo notárom resp. matrične overenú kópiu s úradným prekladom do slovenského jazyka).
V záujme znížiť finančné náklady žiadateľov však SUDV akceptuje aj vlastný preklad dokladov v nasledovných jazykoch: anglický, nemecký, francúzsky, ruský a maďarský. V prípade pochybností súvisiacich s prekladom, SUDV má právo dožiadať si súdny preklad. Vlastný preklad žiadateľa nemusí byť notárom alebo inak overený.

18.	Aké správne poplatky mám zaplatiť?
Žiadne, úkony súvisiace s vykonávaním všeobecne záväzných právnych predpisov o sociálnom zabezpečení vrátane dôchodkového zabezpečenia a nemocenského poistenia (zabezpečenia), štátnych sociálnych dávok a sociálnej pomoci, sú podľa zákona č. 145/1995 Z. z. o správnych poplatkoch oslobodené od správnych poplatkov.

19. Musím žiadať o posúdenie štúdia každý rok?
Nie, je to však v kompetencii príslušného orgánu, ktorý má rozhodnúť o statuse nezaopatrenosti dieťaťa a sústavnej príprave na budúce povolanie.

Akademické uznávanie
20. Chystám sa absolvovať časť štúdia na ZŠ, SŠ v zahraničí. Čo mám vybaviť pred odchodom?
Ak je na škole v zahraničí možnosť vybrať si predmety štúdia, je potrebné zostaviť si učebný plán tak, aby pozostával minimálne zo 6 akademických predmetov a zahŕňal predmety humanitného aj prírodovedného zamerania. V prípade odborných kmeňových škôl je potrebné zahrnúť do učebného plánu aj odborné predmety.
21. Absolvoval/a som časť štúdia v zahraničí, ako  mám postupovať po návrate?
S uznaním časti štúdia je potrebné obrátiť sa na riaditeľa kmeňovej školy, ktorý porovná učebný plán a určí predmety, z ktorých je potrebné vykonať komisionálne skúšky. MŠVVŠ SR vydáva pre riaditeľa školy stanovisko, ktoré má charakter odporúčania a prevádza hodnotenie štúdia do slovenskej klasifikačnej stupnice. 
Žiadosť s informáciami je možné nájsť tu: http://www.minedu.sk/akademicke-uznavanie-dokladov-o-vzdelani/ 

22. Uzná sa mi rok štúdia v zahraničí na SŠ, VŠ?
Ak je štúdium absolvované na akreditovanej strednej alebo vysokej škole, je možné uznať príslušný ročník po porovnaní učebných plánov strednej školy a študijných programov vysokej školy. Predmety, z ktorých sa vykonajú doplňujúce skúšky predpisuje riaditeľ kmeňovej strednej alebo základnej školy a príslušná vysoká škola.  

23. Musím robiť rozdielové skúšky za každý absolvovaný ročník v zahraničí?
Stav do 30.6.2015
V prípade plnenia povinnej školskej dochádzky mimo územia SR žiak vykonáva skúšky v kmeňovej škole spravidla za každý školský rok, najviac však za všetky ročníky po ukončení štvrtého ročníka a deviateho ročníka  základnej školy. Žiak vykonával skúšky z vyučovacích predmetov, ktoré určil riaditeľ školy – práve na základe predloženého overeného vysvedčenia zo školy v zahraničí. Komisionálne skúšky vykonal žiak z predmetov, ktoré sa v tejto škole nevyučovali (spravidla slovenský jazyk, vlastiveda, geografia, dejepis – učivo venované Slovenskej republike, národným dejinám a pod.). 
Stav od 1.7.2015
Zásadná zmena nastala v ustanovení § 25 školského zákona, ktorý upravuje povinnosť vykonať skúšky z vyučovacích predmetov, ktoré určí riaditeľ školy na možnosť na základe žiadosti zákonného zástupcu alebo plnoletého žiaka. 
Vzhľadom na povinnosť evidovať žiakov vo veku plnenia povinnej školskej dochádzky ako aj ich samotnú bezpečnosť sa dopĺňa povinnosť po príchode do krajiny pobytu predložiť riaditeľovi kmeňovej školy doklad s uvedením názvu a adresy školy, ktorý potvrdzuje, že žiak navštevuje príslušnú školu. Doklad sa predkladá vždy k 15. septembru príslušného školského roka. 
Rozdielové skúšky:
Žiaci, ktorí študujú v zahraničí, vykonajú skúšku zo všetkých povinných vyučovacích predmetov učebného plánu príslušného ročníka kmeňovej školy okrem predmetov s prevahou výchovného zamerania za každý príslušný školský rok, najviac však za všetky ročníky po ukončení štvrtého ročníka základnej školy a deviateho ročníka základnej školy. 
Žiak môže zo závažných dôvodov vykonať skúšku aj na inej škole v Slovenskej republike, a to po dohode s riaditeľom kmeňovej školy a riaditeľom, v ktorej sa má skúška vykonať. 
Žiak, ktorý študuje v zahraničí alebo žiak , ktorý požiadal o vykonanie komisionálnych skúšok, vykoná komisionálne skúšky. Termín, obsah a rozsah komisionálnych skúšok určí riaditeľ školy, v ktorej sa majú komisionálne skúšky vykonať, najneskôr 15 dní pred ich konaním. Na základe výsledkov komisionálnych skúšok vydá škola žiakovi vysvedčenie.
Žiak, ktorý nepožiadal o vykonanie komisionálnych skúšok, vykoná komisionálne skúšky po ukončení osobitného spôsobu plnenia školskej dochádzky (po návrate zo zahraničia). Podľa výsledkov komisionálnych skúšok riaditeľ školy zaradí žiaka do príslušného ročníka.

24. Uzná sa mi maturita získaná v zahraničí v SR?
Uznanie maturitnej skúšky je v kompetencii príslušného okresného úradu v sídle kraja (odbor školstva). Ten predpisuje v tomto prípade aj predmety, z ktorých sa vykonajú rozdielové skúšky. 

25. Aké rozdielové skúšky mám vykonať po návrate zo štúdia v zahraničí?
Rozdielové skúšky v prípade štúdia na základnej a strednej škole predpisuje riaditeľ kmeňovej školy, ak bola v zahraničí absolvovaná len časť štúdia alebo okresný úrad, ak bolo v zahraničí ukončené základné alebo stredoškolské vzdelanie. Skúška zo slovenského jazyka a literatúry je pre štátneho občana SR povinná, ak nebol tento predmet absolvovaný v zahraničí. 
V prípade vysokej školy predpisuje rozdielové skúšky príslušná vysoká škola v SR, ktorá poskytuje štúdium v rovnakom alebo príbuznom študijnom odbore.

Regulované povolania:
26. Skončil/a som strednú/vysokú školu v zahraničí, a mám v pláne vykonávať regulované povolanie  v SR, ako mám postupovať?
Zákon č. 422/2015 Z. z o uznávaní dokladov o vzdelaní a o uznávaní odborných kvalifikácií zavádza dvojstupňový model uznávania na výkon regulovaného povolania (doklady o vzdelaní a odborná kvalifikácia).
MŠVVŠ SR - SUDV je príslušným orgánom pre uznávanie dokladov o vzdelaní na účel výkonu regulovaného povolania (vysokoškolské diplomy, absolventské diplomy, vysvedčenia o maturitnej skúške a vysvedčenia o záverečnej skúške) a zároveň príslušným orgánom pre uznanie odbornej kvalifikácie pre pedagogických zamestnancov a odborných zamestnancov; vysokoškolských učiteľov; športových odborníkov (ak ide o doklad o odbornej kvalifikácii vydaný uznanou vzdelávacou inštitúciou) a zdravotníckych pracovníkov. 
Formulár žiadosti, spolu s predpísanými dokladmi o vzdelaní môžete nájsť na internetovej stránke ministerstva: http://www.minedu.sk/uznavanie-ukonceneho-vzdelania-zo-zahranicia-na-vykon-regulovaneho-povolania-v-sr/ 
Pre uznanie odbornej kvalifikácie (doklad o odbornej spôsobilosti, osvedčenia) na výkon regulovaného povolania (okrem vyššie popísaných) sa prosím obráťte na príslušný orgán, do pôsobnosti ktorého dané povolanie spadá.
	
27. Musím požiadať o uznanie svojho vzdelania aj keď som skončil/a strednú/vysokú školu v ČR a máme uzavretú bilaterálnu dohodu?
Áno, pokiaľ  chcete na území SR vykonávať regulované povolanie. Bilaterálna dohoda s ČR neplatí na uznávanie dokladov o vzdelaní a odborných kvalifikácií na výkon regulovaného povolania (článok 1 predmetnej dohody).

28. Aký názov regulovaného povolania mám uviesť?
Zoznam regulovaných povolaní môžete nájsť na internetovej stránke ministerstva: http://www.minedu.sk/profesijne-uznavanie-dokladov-o-vzdelani-a-odbornych-kvalifikacii/ 
Zoznam regulovaných povolaní je flexibilný zoznam, pred podaním žiadosti si overte názov regulovaného povolania spolu so zákonom, ktorý uvedené povolanie reguluje.

29. Musím vykonávať povolanie, ktoré uvediem v žiadosti?
Nie. Ak si nechávate uznať Váš doklad o vzdelaní na výkon povolania, a neskoršie to povolanie nebudete vykonávať, je to výlučne Vaše rozhodnutie. Predmetom skúmania je iba to, či spĺňate podmienky na výkon daného regulovaného povolania, ktoré uvediete v žiadosti.

30. Aký správny poplatok musím zaplatiť pri uznávaní dokladu o vzdelaní na výkon regulovaného povolania alebo pri uznávaní odbornej kvalifikácie? 
Správny poplatok v zmysle zákona č. 145/1995 Z. z. o správnych poplatkoch je:
50 EUR  	za uznanie dokladu o vzdelaní na účel výkonu regulovaného povolania v SR a
100 EUR	za uznanie dokladu o vzdelaní a odbornej kvalifikácie na účel výkonu regulovaného 		povolania v SR.

31. Mám  jazykový certifikát a chcem si ho nechať uznať. Ako mám postupovať?
Jazykový certifikát môžete využívať v rôznych povolaniach, a preto uznanie jazykového certifikátu závisí od účelu využívania.
Ak chcete pôsobiť, ako pedagogický zamestnanec – učiteľ cudzieho jazyka, musíte spĺňať kvalifikačnú podmienku Vyhlášky MŠ SR č. 437/2009 Z. z., ktorou sa ustanovujú kvalifikačné predpoklady a osobitné kvalifikačné požiadavky pre jednotlivé kategórie pedagogických zamestnancov a odborných zamestnancov v znení neskorších predpisov. 

Všeobecné kvalifikačné podmienky:
•	vysokoškolské vzdelanie druhého stupňa a absolvovanie štátnej záverečnej skúšky z  príslušného jazyka na pedagogických fakultách a filozofických fakultách, na katedrách jazykov univerzít, alebo
•	vysokoškolské vzdelanie druhého stupňa a absolvovanie štátnej jazykovej skúšky na štátnej jazykovej škole alebo jazykovej škole, ktorá má na to oprávnenie, alebo
•	vysokoškolské vzdelanie druhého stupňa v študijnom odbore učiteľstvo všeobecnovzdelávacích predmetov a osvedčenie o zložení skúšky z príslušného jazyka pred akreditačnou komisiou v Štátnom pedagogickom ústave v Bratislave a v metodicko-pedagogickom centre, alebo
•	vysokoškolské vzdelanie druhého stupňa získané v učiteľských študijných programoch a štúdium cudzieho jazyka formou rozširujúceho štúdia alebo vysokoškolské vzdelanie druhého stupňa získané v neučiteľských študijných programoch a doplnenie pedagogickej spôsobilosti a štúdium cudzieho jazyka formou rozširujúceho štúdia

alebo ďalšie kvalifikačné podmienky na základe Vyhlášky MŠ SR č. 437/2009 Z. z.

Ak chcete svoj jazykový certifikát využívať na účely výkonu povolania učiteľa, ako náhradu štátnej jazykovej skúšky, k žiadosti o uznanie na výkon regulovaného povolania musíte predložiť aj stanovisko Štátnej jazykovej školy o uznaní rovnocennosti jazykového certifikátu so štátnou jazykovou skúškou.

Ak chcete získať živnostenské oprávnenie na výkon činnosti napr. „Vyučovanie v odbore cudzích jazykov, prekladateľské a tlmočnícke práce“ kvalifikačné predpoklady musíte spĺňať podľa zákona č. 455/1991 Z. z. o živnostenskom podnikaní v znení neskorších predpisov.

32. Čo ak povolanie, ktoré chcem vykonávať nie je zaradené do zoznamu regulovaných povolaní na stránke MŠVVŠ SR, ale zamestnávateľ odo mňa vyžaduje zdokladovanie istého stupňa vzdelania (napr. pri výkone štátnej služby, niektoré živnosti a pod.)
Regulované povolanie v Slovenskej republike je povolanie, na ktorých výkon sa vyžaduje splnenie kvalifikačných predpokladov ustanovených osobitnými predpismi okrem všeobecného kvalifikačného predpokladu, ktorým je stupeň vzdelania, najmä v študijnom odbore v skupine študijných odborov sociálne, ekonomické a právne vedy. 
Existuje však skupina povolaní, kde sa požaduje istý stupeň vzdelania bez bližšej špecifikácie obsahu vzdelania. Napriek tomu, že sa síce požaduje stupeň vzdelania, aj tieto povolania sú neregulovanými povolaniami a podľa zákona č. 422/2015 Z. z. uznanie na ich výkon nie je potrebné. 
Ak si želáte vykonávať takéto povolanie a zamestnávateľ bezpodmienečne od Vás vyžaduje uznanie vzdelania, môžete sa obrátiť na vysokú školu príslušného zamerania, ktorá poskytuje rovnaký, alebo príbuzný študijný odbor, aký ste skončili v zahraničí.

Apostille / Superlegalizácia:
33. Čo treba predložiť k vydaniu pečiatky Apostille?
- žiadosť o Apostille / Superlegalizáciu; 
- originál dokladu o vzdelaní, ktorý musí byť  opatrené okrúhlou pečiatkou a podpisom riaditeľa, rektora, prorektora, dekana alebo prodekana. Dokumenty predložené na overenie pozostávajúce z viacerých strán, na ktorých je len jeden podpis musia byť riadne zviazané a opečiatkované príslušnou inštitúciou;
- správny poplatok 10,- € za každý dokument;
Formulár žiadosti, informácie o potrebných dokladoch, o možnostiach úhrady správneho poplatku ako aj ďalšie užitočné informácie môžete nájsť na internetovej stránke ministerstva: 
http://www.minedu.sk/apostille-superlegalizacia/ 

34. Keď sa opečiatkuje originál dokladu o vzdelaní, znehodnotí sa mi doklad kvôli tomu?
Nie, práve naopak. Proces „apostilácie“ znamená overenie pravosti podpisu a pečiatky na doklade o vzdelaní. Pečiatka Apostille znamená vyššie overenie pravosti dokladu.

35. Aké doklady si môžem nechať „apostilovať“ na Ministerstve školstva, vedy výskumu a športu SR?
Výlučne doklady o vzdelaní, ktoré spadajú pod rezort Ministerstva školstva, vedy, výskumu a športu SR, t.j.: doklady zo základnej, strednej a vysokej školy.
Výnimku tvoria doklady, ktoré boli udelené na inštitúciách, ktoré nespadajú pod MŠVVŠ a SR, a to stredné a vysoké zdravotnícke školy a špecializačné diplomy (atestácie) vydané Slovenskou zdravotníckou univerzitou, policajné a vojenské stredné a vysoké školy.

Uznanie vzdelania na akademické účely / na výkon neregulovaného povolania
V prípade, ak máte záujem pokračovať v ďalšom štúdiu na Slovensku alebo ak máte záujem vykonávať v Slovenskej republike neregulované povolanie, obráťte sa prosím so svojou žiadosťou o vydanie rozhodnutia o uznaní dokladu o vzdelaní na uznanú vysokú školu v Slovenskej republike, ktorá uskutočňuje študijné programy v rovnakých alebo príbuzných odboroch, ako sú uvedené na Vašom doklade o vzdelaní.
MŠVVŠ SR vydáva rozhodnutie o uznanie dokladu na tieto účely len v prípade, ak v Slovenskej republike nie je vysoká škola, ktorá uskutočňuje študijné programy v rovnakých alebo príbuzných odboroch, ako sú uvedené na Vašom doklade o vzdelaní.